b'\n_START_ARTICLE_\nCasino Gerundense\n_START_SECTION_\nHist\xc3\xb2ria\n_START_PARAGRAPH_\nFundat el 1848, el Casino Gerundense se situa, d\'en\xc3\xa7\xc3\xa0 els inicis de l\'entitat, en un antic casalot de la fam\xc3\xadlia Rich d\'\xc3\xa8poca moderna al n\xc3\xbamero 7 del carrer Albareda de Girona. En un primer moment, solament dispos\xc3\xa0 de la planta noble, que adequ\xc3\xa0 a les necessitats de l\'entitat. Amb el temps, el Casino compr\xc3\xa0 la resta de plantes, fins que a la fi del segle XIX esdevingu\xc3\xa9 propietari de tot l\'immoble. En aquest moment, es project\xc3\xa0 una reforma global de l\'edifici, que harmonitz\xc3\xa9s les distintes depend\xc3\xa8ncies i ho adeq\xc3\xbc\xc3\xa9s a les necessitats dels socis d\'aleshores. Aix\xc3\xad, entre 1923-1928 es consum\xc3\xa0 la reforma de l\'edifici que s\'havia estat projectant. Es redecoraren els salons de la planta noble i es trasllad\xc3\xa0 la biblioteca al segon pis, on es constru\xc3\xad un gran sal\xc3\xb3 de ball amb uns frescos neocl\xc3\xa0ssics rellevants. Semblantment, es constru\xc3\xafren uns banys turcs i establiments d\'higiene a la planta baixa. En suma, la remodelaci\xc3\xb3 transform\xc3\xa0 tot l\'edifici i se li imprim\xc3\xad el car\xc3\xa0cter neocl\xc3\xa0ssic que ja havia anat desenvolupant al llarg del temps._NEWLINE_Durant la Segona Rep\xc3\xbablica espanyola l\'entitat canvi\xc3\xa0 de nom i pass\xc3\xa0 a anomenar-se "Casino Giron\xc3\xad". En els temps de la Guerra civil espanyola l\'entitat fou col\xc2\xb7lectivitzada i posada a mans d\'un consell obrer, que canvi\xc3\xa0 radicalment la pol\xc3\xadtica i les activitats elitistes i burgeses de l\'entitat. Sota la dictadura, el Casino es retorn\xc3\xa0 als antics socis i es recuper\xc3\xa0 el nom en castell\xc3\xa0. Durant tot el r\xc3\xa8gim franquista la composici\xc3\xb3 i la natura de l\'associaci\xc3\xb3 es mantingu\xc3\xa9 invariable i el Casino exerc\xc3\xad d\'aut\xc3\xa8ntic baluard de les classes dirigents i propiet\xc3\xa0ries de la ciutat, erigides en uns pocs llinatges gironins. Amb el canvi de r\xc3\xa8gim i l\'establiment d\'una monarquia parlament\xc3\xa0ria, el Casino ha anat entrant a poc a poc en una decad\xc3\xa8ncia. Ha perdut la majoria de criats, fins a mantenir solament el conserge. Igualment, el patrimoni de l\'associaci\xc3\xb3 ha envellit notablement i pateix una mala adaptaci\xc3\xb3 als temps moderns, que, paradoxalment, l\'entitat ha evitat; aquest fet ha perm\xc3\xa8s de salvar intacte la decoraci\xc3\xb3 i l\'estructura de l\'immoble, per la qual cosa ha esdevingut un espai protegit per l\'ajuntament de Girona.\n_START_SECTION_\nAdmissi\xc3\xb3\n_START_PARAGRAPH_\nL\'entitat fou durant llarg temps una expressi\xc3\xb3 de la classe dominant a Girona. \xc3\x89s per aix\xc3\xb2 que solament hi eren admesos homes que fossin professionals liberals, propietaris, militars, funcionaris o capellans. Els comerciants n\'eren exclosos, de la mateixa manera que tot assalariat. L\'admissi\xc3\xb3 del Casino, per\xc3\xb2, amb els anys s\'hagu\xc3\xa9 de relaxar i actualment s\xc3\xb3n acceptades totes les professions. Igualment, s\'accepten tamb\xc3\xa9 dones d\'en\xc3\xa7\xc3\xa0 l\'any 2006. Aix\xc3\xb2 no obstant, l\'acc\xc3\xa9s a l\'entitat ha d\'\xc3\xa9sser avalada per dos socis._NEWLINE_Hi ha dues categories de socis: els numeraris i els que ho s\xc3\xb3n en propietat. Els primers satisfan la quota anual i no tenen ni veu ni vot a la junta general; els segons han comprat la seva pla\xc3\xa7a de soci i disposen de veu i vot a la junta general i poden \xc3\xa9sser elegits a la junta directiva.\n_START_SECTION_\nOrganitzaci\xc3\xb3\n_START_PARAGRAPH_\nDos \xc3\xb2rgans regeixen el Casino. D\'una banda, hi ha la junta general, que agrupa sobiranament tots els socis en propietat de l\'entitat i que es reuneix normalment dos cops l\'any. D\'una altra, hi ha la junta directiva, elegida per la junta general. Aquesta junta es compon d\'un president, un secretari, un tresorer, un bibliotecari, un cap de vocals i tots els vocals que es considerin oportuns. T\xc3\xa9 plena capacitat executiva i es renova un cop l\'any en una junta general._NEWLINE_El Casino Gerundense \xc3\xa9s club corresponent d\'altres entitats de la mateixa natura, tals com el Casino de Madrid. D\'aquesta manera es permet l\'admissi\xc3\xb3 dels socis d\'aquestes entitats al Casino i viceversa.\n_START_SECTION_\nActivitats\n_START_PARAGRAPH_\nL\'oferta d\'activitats del Casino s\'ha anat reduint durant els darrers trenta anys. Subsisteixen les activitats b\xc3\xa0siques d\'una entitat d\'aquestes caracter\xc3\xadstiques, tals com el caf\xc3\xa8, el billar, els jocs de cartes, els escacs o les sessions televisives. S\'han perdut l\'afici\xc3\xb3 a la lectura dels volums de la biblioteca, les tert\xc3\xbalies organitzades i els balls de gala que anualment organitzava l\'entitat per a l\'alta societat gironina. D\'aquesta darrera pr\xc3\xa0ctica sobreviu el lloguer del sal\xc3\xb3 de ball del Casino per a festes i celebracions privades, en les quals els socis del Casino normalment no participen.'